टोल आफैँ सरसफाइ गर्ने अभियान प्रभावकारी
ताप्लेजुङको फुङ्लिङ नगरपालिका –५ ले सरसफाइ अभियान सुरु गरेसँगै टोलबस्तीहरु सरसफाइयुक्त हुन थालेका छन् । आफ्नो टोल आफैँ सरसफाइ गर्नुपर्छ भन्ने सन्देशसहित हप्ताको एक दिन श्रमदान अभियान सुरु गरेपछि टोल तथा बस्तीहरु सरसफाइयुक्त हुन थालेका हुन् ।
चन्द्र पन्दाकताप्लेजुङ, असोज १२ गते । ताप्लेजुङको फुङ्लिङ नगरपालिका –५ ले सरसफाइ अभियान सुरु गरेसँगै टोलबस्तीहरु सरसफाइयुक्त हुन थालेका छन् । आफ्नो टोल आफैँ सरसफाइ गर्नुपर्छ भन्ने सन्देशसहित हप्ताको एक दिन श्रमदान अभियान सुरु गरेपछि टोल तथा बस्तीहरु सरसफाइयुक्त हुन थालेका हुन् ।केही हप्ता अघिदेघि प्रत्येक शुक्रबार श्रमदानमार्फत टोल–टोलमा सरसफाइ गर्न थालिएको फुङ्लिङ नगरपालिका –५ का वडाध्यक्ष सोजित श्रेष्ठले जानकारी दिनुभयो । वडाध्यक्ष श्रेष्ठका अनुसार आफ्नो टोलबस्तीको आफैँ सरसफाइ गरी सुन्दर र स्वच्छ वातावरण सिर्जना गरौं भन्ने उद्देश्यसहित सरसफाइ अभियान सुरु गरिएको हो । श्रमदान अभियान सुरु गरिएपछि टोलबासीहरु स्वतःस्फूर्त रुपमा सहभागी भएर आफ्नो टोलको सरसफाइ गर्न थालेका छन् । आफ्नो टोलमा रहेको बाटोघाटो, पाटीपौवा, चौतारा, मठमन्दिर जस्ता सार्वजनिक स्थलको सरसफाइ गर्दैआएको वडाध्यक्ष श्रेष्ठले बताउनुभयो । वडाका जनप्रतिनिधिसहित सर्वसाधारणहरु आफूसँग भएको झाडु, हँसिया, सिक्कल जस्ता घरेलु औजारसहित सरसफाइमा जुट्ने गरेका छन् । आफ्नो क्षेत्रमा रहेका बाटोघाटो तथा सार्वजनिक स्थलको सरसफाइ गर्न थालेपछि टोलबस्तीहरु सरसफाइयुक्त हुँदै गएको श्रेष्ठले बताउनुभयो । उहाँका अनुसार गत साताबाट फुङ्लिङ नगरपालिका –५ को ठूलोगाउँमा रहेको गोरेटो बाटो साथै सार्वजनिक स्थलको सरसफाइ गर्न सुरु गरिएको र शुक्रबार नवज्योति स्कूल हुँदै डाँडागाउँ क्षेत्रमा सरसफाइ गरिएको छ । उहाँले सरसफाइ अभियानलाई टोल–टोलमा जारी राख्ने पनि जानकारी दिनुभयो ।  